દાદરી પછી ગૌમાંસના પ્રશ્નને લઇને દેશમાં ઊહાપોહ ઊભો કરવામાં આવ્યો હતો. થોડા દિવસ પહેલાં જાવેદ અખ્તરે આ સંદર્ભમાં જે જવાબ આપ્યો તેવું સાચું બોલવાની હિંમત કેટલા સાહિત્યકારો, બુદ્ધિજીવીઓ તેમજ કલાકારોમાં છે અને જો નથી તો કેમ? તે પ્રશ્ન પણ એટલો જ મહત્ત્વનો છે. ગૌમાંસ ખાવાના પ્રશ્ન પર જાવેદ અખ્તરે કહ્યું હતું કે તે ગૌમાંસ નથી ખાતા, કારણ કે તેમના વડવાઓએ પણ નથી ખાધું.. તેમણે બલવીર પુંજના લેખનો ઉલ્લેખ કરતાં જણાવ્યું હતું કે ૧૮પ૭ની ક્રાંતિ પછી જ્યારે દિલ્હીની ગાદીઓ બહાદુર શાહ જફર બેઠા ત્યારે પોતાના પહેલા ફરમાનમાં ગૌહત્યા કરનારાઓને તોપથી ઉડાડી મૂકવાનો કાયદો બનાવ્યો હતો. આટલી સ્પષ્ટ વિચારધાારા આજે કયાં જોવા મળે છે? આપણા દેશમાં કેટલા ટકા લોકો ગૌમાંસ ખાય છે? અને કેટલા ટકા એવા છે જે ગાયને માતા માને છે એવી ચર્ચાઓ ચાલે છે.